Wynlandgoed moet opdok oor blinde swemmer se hond | Maroela Media
Hendri Herbst en sy gidshond Stan.
Die wynlandgoed Durbanville Hills gaan 'n openbare verskoning uitreik en R100 000 in vergoeding betaal nadat 'n skikking met die Paralimpiese atleet, Hendri Herbst, bereik is.
Dr. Theo Broodryk, hoof van die Regskliniek by Universiteit Stellenbosch wat namens Herbst 'n regsgeding in die Gelykheidshof gebring het, het gesê dit is 'n oorwinning vir siggestremde persone.
Herbst, wat heeltemal blind is, is in Desember 2014 na bewering toegang geweier tot die restaurant van die bekende Kaapse wynmakery Durbanville Hills omdat sy gidshond, Stan, by hom was.
Volgens Herbst het 'n werknemer van Durbanville Hills geweier om hom en sy familielede 'n tafel in die restaurant te gee, glo omdat die wynmakery se beleid geen honde binne-in die restaurant toelaat nie.
Daarbenewens beweer Herbst dat hy ook gebruik van die restaurant se toiletgeriewe geweier is, tensy 'n manslid van sy geselskap – en nie sy gidshond nie – hom vergesel. Dít, reken die Paralimpiese medaljewenner, was onbillike diskriminasie op grond van sy gestremdheid. Durbanville Hills het op hulle beurt beweer dat die eis verstryk het.
In terme van die skikkingsooreenkoms, wat in bevel van die Gelykheidshof gemaak is, sal Durbanville Hills 'n openbare verskoning uitreik waarin hulle diskriminasie teen Herbst erken en onderneem om stappe in te stel wat verseker dat alle werknemers van Durbanville Hills sensitiwiteitsopleiding sal ontvang, aangebied deur die Suid-Afrikaanse Gidshondvereniging.
Hendri saam met sy nuwe hond Julian.
Verder sal Durbanville Hills R50 000 aan die Suid-Afrikaanse Gidshondvereniging bydra vir die doeleindes van 'n mediaveldtog sodat bewustheid rakende gidshonde verhoog kan word. Daarmee saam sal Durbanville Hills R50 000 aan Herbst as vergoeding betaal.
Volgens Broodryk sal die skikking ook in hoë mate bydra tot die bewusmaking van die reg van persone met gestremdhede om nie teen gediskrimineer te word nie.
"Die stappe ingestel deur Durbanville Hills word verwelkom en dra by tot die bewustheid oor die reg van persone met gestremdhede om nie teen gediskrimineer word nie. Die uitkoms van hierdie saak moet ook as ernstige waarskuwing dien, naamlik dat diskriminerende optrede teen kwesbare individue, soos Herbst, nie geduld sal word nie."
Stan, 'n goue apporteerhond (retriever), is begin verlede jaar met kanker gediagnoseer en kort voor Kersfees oorlede. Herbst het in April sy nuwe gidshond, Julian, gekry.
Herbst het in 2012 'n bronsmedalje gewen in die 100 m-vryslag S11 by die Paralimpiese Spele in Londen.
Geen Respek Betoon
Mooi Hendri !
Baie gluk met jou eis wat derugekom het!
Jammer om te hoor van Stan. Ek hoop hierdie Durbanville Hills personeel het 'n dure en waardevolle les geleer!
Indien ek ooit my voet daar sal sou sit – sal ek ook sommer opvolg om te kyk of hulle by gestermdheidsreel hou.
Goed so. Onsensitiwiteit teenoor gestremdheid is sooooo oudmodies.
Hule het dus die eis probeer systap deur te beweer dit het verval. Siende dat dit 'n sakebesigheid is en nie indivudi nie, stap hulle lig daarvan af. Sal hulle leer om mense met begrip en diskresie aan te stel.
Natuurlik bly vir Hendri se onthalwe. Maar die groter les te leer vir ons almal – wees dankbaar vir dit wat jy het itv gesondheid en leef met baie, baie meer empatie teenoor enige gestremde persoon. Ons moet gedurig onsself in daardi persoon se skoene indink en afvra – hoe sal ek wil he moet daar teenoor my opgetree word?
Durbanville Hills….ken julle die basiese voedselperseelregulasies??? Laat mens wonder oor jul produkte…